2. pielikums

Koncepcijai par zemes dzīļu izmantošanas tiesiskā regulējuma pilnveidošanu potenciālo investīciju piesaistei

**Zemes dzīļu izmantošanu reglamentējošie normatīvie akti**

1. **Likums „Par zemes dzīlēm”.** Likuma mērķis ir nodrošināt zemes dzīļu kompleksu, racionālu, vidi saudzējošu un ilgtspējīgu izmantošanu, kā arī noteikt zemes dzīļu aizsardzības prasības.

2. Ministru kabineta 2011. gada 6. septembra noteikumi Nr. 696 **„Zemes dzīļu izmantošanas licenču un bieži sastopamo derīgo izrakteņu ieguves atļauju izsniegšanas kārtība”**.

Noteikumi nosaka kārtību, kādā Valsts vides dienests izsniedz zemes dzīļu izmantošanas licences un kārtību, kādā pašvaldības izsniedz atļaujas bieži sastopamo derīgo izrakteņu ieguvei. Atsevišķā nodaļā noteikta pazemes ūdeņu izmantošana, jo pazemes ūdeņi ir valsts nozīmes derīgais izraktenis ar īpašu izpētes un ieguves specifiku. Regulēta valsts nozīmes derīgo izrakteņu atradņu izmantošana. Lai veicinātu racionālu dabas resursu ieguvi un teritorijas izmantošanu, noteiktas platības, no kurām valsts un pašvaldību zemē rīko konkursu vai izsoli par zemes nomas tiesībām un licences vai atļaujas saņemšanu. Regulēti daži citi zemes dzīļu izmantošanas juridiskie aspekti.

3. Ministru kabineta 2012. gada 21. augusta noteikumi Nr. 570 **„Derīgo izrakteņu ieguves kārtība”**.Noteikumos ietvertasprasības visiem ar derīgo izrakteņu ieguvi saistīto darbu etapiem.

Noteiktas prasības ģeoloģiskajai izpētei, uzskaitot izpētes laikā noskaidrojamos jautājumus, aprakstot prasības paraugu ņemšanai un glabāšanai, derīgo izrakteņu krājumu aprēķināšanai.

Noteikts, ka ģeoloģiskās izpētes rezultātus apkopo pārskatā par ģeoloģisko izpēti un uzskaitīts, kāda informācija ietverama pārskatā. Tāpat noteikta kārtība, kādā valsts akciju sabiedrība „Latvijas Vides, ģeoloģijas un meteoroloģijas centrs” akceptē derīgo izrakteņu krājumus.

Noteiktas prasības ieguves projektiem un to saskaņošanas kārtība.

Regulēti visi derīgo izrakteņu ieguves posmi: derīgo izrakteņu ieguves vietas sagatavošana ieguvei, ieguves vietas ekspluatācija, iegūto derīgo izrakteņu un atlikušo derīgo izrakteņu krājumu uzskaite un ieguves vietas rekultivācija.

4. Ministru kabineta 2012. gada 28. augusta noteikumi Nr. 578 **„Noteikumi par ģeoloģiskās informācijas sistēmu”**.

Noteikumi noteic, ka ģeoloģiskās informācijas sistēmu veido valsts ģeoloģijas fonds, valsts ģeoloģijas arhīvs, ģeoloģiski tehniskās literatūras bibliotēka, urbumu seržu glabātava un paraugu kolekcijas, kā arī ģeoloģiskā informācija, kas izmantojama elektroniskā veidā.

Ņemot vērā, ka ģeoloģiskās informācijas ieguvē tiek ieguldīti lieli finanšu un citi resursi, īpaši darbos jūrā, un šīs informācijas nonākšana citu personu rīcībā var radīt zaudējumus komersantam, nododot informāciju ģeoloģiskās informācijas sistēmā, tai var noteikt komercinformācijas statusu.

5. Ministru kabineta 2012. gada 8. maija noteikumi Nr. 321 **„Noteikumi par valsts nozīmes derīgo izrakteņu atradnēm”**.

Noteikumi nosaka 27 valsts nozīmes atradnes: divas ģipšakmens atradnes, divas kaļķakmens atradnes, astoņas māla atradnes, septiņas dolomīta atradnes, trīs kvarca smilts atradnes un piecas smilts-grants un smilts atradnes. Atradņu platība ir no 37 ha līdz 724 ha.

6. Ministru kabineta 2012. gada 18. septembra noteikumi Nr. 633 **„Zemes dzīļu izmantošanas kārtība iekšzemes publiskajos ūdeņos un jūrā”**.

Noteikumi attiecas uz šādiem zemes dzīļu izmantošanas veidiem iekšzemes publiskajos ūdeņos un jūrā: derīgo izrakteņu ieguve, derīgo izrakteņu meklēšana, ģeoloģiskā, ģeofizikālā, ģeoekoloģiskā izpēte, zemes dzīļu derīgo īpašību izmantošana. Licences laukuma noteikšanu jūrā un publiskajos ūdeņos var ierosināt Latvijas Republikas tiešās vai pastarpinātās pārvaldes iestāde vai komersants. Ar noteikumiem noteikts, kas un kā organizē konkursu licences saņemšanai iekšzemes publiskajos ūdeņos un jūrā. Noteikumi nosaka ikgadējās valsts nodevas apmēru.

7. Ministru kabineta 2006. gada 19. decembra noteikumi Nr. 1055 **„Noteikumi par valsts nodevu par zemes dzīļu izmantošanas licenci, bieži sastopamo derīgo izrakteņu ieguves atļauju un atradnes pasi”***.*

Noteikumi nosaka valsts nodevas apmēru un maksāšanas kārtību par zemes dzīļu izmantošanas licenci, bieži sastopamo derīgo izrakteņu ieguves atļauju un derīgo izrakteņu atradnes pasi.

8. Ministru kabineta 2008. gada 7. jūlija noteikumi Nr. 524 **„Valsts nozīmes zemes dzīļu nogabala „Dobeles struktūra” izmantošanas noteikumi”**. Noteikumi nosaka valsts nozīmes zemes dzīļu nogabala „Dobeles struktūra” robežas un nogabala izmantošanas noteikumus.

9. Ministru kabineta 2011. gada 21. jūnija noteikumi Nr. 470 **„Derīgo izrakteņu ieguves atkritumu apsaimniekošanas kārtība”**. Ar noteikumiem pārņemtas Eiropas Parlamenta un Padomes 2006. gada 15. marta Direktīvas 2006/21/EK par ieguves rūpniecības atkritumu apsaimniekošanu un par grozījumiem Direktīvā 2004/35/EK prasības. Latvijā tādu atkritumu pašlaik nav.

10. Ministru kabineta 2012. gada 3. aprīļa noteikumi Nr. 234 **„Valsts sabiedrības ar ierobežotu atbildību „**Latvijas Vides, ģeoloģijas un meteoroloģijas centrs**”** sniegto maksas pakalpojumu cenrādis”. Noteikumi nosaka valsts sabiedrības ar ierobežotu atbildību "Latvijas Vides, ģeoloģijas un meteoroloģijas centrs" sniegto maksas pakalpojumu cenrādi par ģeoloģiskās informācijas izvērtēšanu (ūdens ieguves urbuma pases vai avota pases saskaņošana, derīgo izrakteņu krājumu akceptēšana).

11. Ministru kabineta 2007. gada 27. februāra noteikumi Nr. 155 **„Atlīdzības aprēķināšanas un izmaksāšanas kārtība par zemes dzīļu īpašuma tiesību aprobežojumu valsts nozīmes zemes dzīļu nogabalos”**. Noteikumi nosaka kārtību, kādā aprēķina un izmaksā atlīdzību zemes īpašniekam par zemes dzīļu īpašuma tiesību aprobežojumu valsts nozīmes zemes dzīļu nogabalos (turpmāk - atlīdzība), ja sabiedrības un valsts interesēs nepieciešams izmantot zemes dzīļu derīgās īpašības vai iegūt pazemes ūdeņus.

12. Ministru kabineta 2007. gada 30. oktobra noteikumi Nr. 735 **„Noteikumi par publiskas personas zemes nomu”**. Ar Ministru kabineta  2014. gada 6. maija noteikumiem Nr. 238 **„Grozījumi Ministru kabineta 2007. gada 30. oktobra noteikumos Nr. 735 „Noteikumi par publiskas personas zemes nomu””** noteikumi papildināti ar jaunu nodaļu „III1  Publiskas personas zemesgabala nomas maksas aprēķināšanas kārtība, ja publiskas personas zemesgabals tiek iznomāts zemes dzīļu izmantošanai”.

13. **Dabas resursu nodokļa likums**. Likuma mērķis ir veicināt dabas resursu ekonomiski efektīvu izmantošanu, ierobežot vides piesārņošanu, samazināt vidi piesārņojošas produkcijas ražošanu un realizāciju, veicināt jaunu, vidi saudzējošu tehnoloģiju ieviešanu, atbalstīt tautsaimniecības ilgtspējīgu attīstību, kā arī finansiāli nodrošināt vides aizsardzības pasākumus. Likuma 1. pielikumā noteiktas nodokļa likmes par dabas resursu ieguvi. Pielikumā minēti pašlaik Latvija iegūstamie derīgie izrakteņi.

14. **Likums** **„Par ietekmes uz vidi novērtējumu”**. Likuma mērķis ir novērst vai samazināt fizisko un juridisko personu paredzēto darbību vai plānošanas dokumentu īstenošanas nelabvēlīgo ietekmi uz vidi. Ietekmes uz vidi novērtējums izdarāms pēc iespējas agrākā paredzētās darbības plānošanas, projektēšanas un lēmumu pieņemšanas stadijā. Ietekmes uz vidi novērtējums jāveic pazemes ūdeņu ieguvei vai mākslīgu pazemes ūdeņu papildināšanai, ja gada kopējā aprite ir 10 miljoni m3 un vairāk, ogļūdeņražu ieguvei komerciālos nolūkos, derīgo izrakteņu ieguvei 25 ha vai lielākā platībā vai kūdras ieguvei 150 ha vai lielākā platībā. Sākotnējais ietekmes uz vidi novērtējums jāveic derīgo izrakteņu ieguvei 5 ha vai lielākā platībā vai kūdras ieguve 25 ha vai lielākā platībā, ogļūdeņražu izpētes un ieguves urbumiem.

15. **Aizsargjoslu likums**. Cita starpā likuma mērķis ir noteikt aizsargjoslu uzturēšanas un stāvokļa kontroles kārtību, kā arī saimnieciskās darbības aprobežojumus aizsargjoslās. Dažās aizsargjoslās derīgo izrakteņu ieguve ir ierobežota vai aizliegta. Piemēram, Baltijas jūras un Rīgas jūras līča piekrastes aizsargjoslā aizliegts iegūt un izmantot derīgos izrakteņus, izņemot pazemes ūdeņu ieguvi ūdensapgādes vai rekreācijas vajadzībām.

16. **Teritorijas attīstībās plānošanas likums**.Šā likuma mērķis ir panākt, ka teritorijas attīstība tiek plānota tā, lai varētu paaugstināt dzīves vides kvalitāti, ilgtspējīgi, efektīvi un racionāli izmantot teritoriju un citus resursus, kā arī mērķtiecīgi un līdzsvaroti attīstīt ekonomiku. Teritorijas attīstību plāno, iesaistot sabiedrību. Atbildīgajai institūcijai ir pienākums nodrošināt informācijas un lēmumu pieņemšanas atklātumu, kā arī noskaidrot sabiedrības viedokli un organizēt sabiedrības līdzdalību attiecīgās teritorijas attīstības plānošanā, sniedzot pēc iespējas plašu un saprotamu informāciju.Sabiedrības līdzdalības procesā līdzsvaro privātpersonu un sabiedrības intereses ar teritorijas ilgtspējīgas attīstības iespējām. Vietējās pašvaldības teritorijas plānojumā nosaka funkcionālo zonējumu, publisko infrastruktūru, reglamentē teritorijas izmantošanas un apbūves noteikumus, kā arī citus teritorijas izmantošanas nosacījumus un aprobežojumus.

Vides aizsardzības un

reģionālās attīstības ministrs K. Gerhards

**Iesniedzējs:**

vides aizsardzības un

reģionālās attīstības ministrs K. Gerhards

**Vīza:**

valsts sekretārs R. Muciņš

27.07.2016. 16.00

1174

D. Ozola, 67026518

Dace.ozola@varam.gov.lv